SK Úradný vestník Európskej únie C 232/21

Uverejnenie žiadosti podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2013/C 232/07

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

„DITHMARSCHER KOHL“

ES č.: DE-PGI-0005-01015-18.07.2012

CHZO ( X ) CHOP ( )

1. Názov

„Dithmarscher Kohl“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

„Dithmarscher Kohl“ je biela hlávková kapusta (Brassica oleracea convar capitata L.) alebo červená hlávková kapusta (Brassica oleracea convar capitata var. rubra L.) a patrí k čeľadi kapustovitých (bot.: Cruciferae alebo Brassicaceae).

Druhy kapusty pestované v Dithmarschen sa vyznačujú jemným navrstvením listov, chrumkavou konzistenciou, malým hlúbom a výraznou chuťou. Charakteristickým znakom bielej kapusty je okrem toho sýto zelené zafarbenie hlbších vrstiev listov, znakom červenej kapusty tmavo červeno-fialové zafarbenie s len malým bielym podielom bieleho sfarbenia. Všetky druhy sú vhodné na skladovanie.

Združenie Gemüsebauberatungsring Dithmarschen e.V. každoročne testuje odrody s cieľom odporučiť tie, ktoré v sebe spájajú uvedené charakteristické znaky.

Kapusta patrí k rastlinám, ktoré vytvárajú ružice a ktoré po kvitnutí a vytvorení plodov odumierajú. Majú krátku stonku, na ktorej sú listy z dôvodu krátkych internódií umiestnené natesno a napriek svojmu dobrému vývoju sa naplno nerozvinú. Hlávky bielej i červenej kapusty sú veľmi kompaktné, pretože v dôsledku pomalého rovnomerného rastu dochádza len k malej miere zadržiavania vzduchu medzi vrstvami listov. Listy tvoria hlávky, ktoré môžu byť ploché a okrúhle, sploštené a okrúhle, okrúhle, vypuklé alebo dosahovať tvar balóna alebo vajca.

Červená i biela kapusta sú bohaté na vlákniny a minerálne látky (ako napríklad kálium a železo), a sú teda z hľadiska výživy a fyziológie mimoriadne hodnotné.

3.3. Suroviny (len pri spracovaných výrobkoch)

—

3.4. Krmivo (len pri výrobkoch živočíšneho pôvodu)

—

3.5. Špecifické kroky výroby, ktoré sa musia uskutočniť v označenej zemepisnej oblasti

Všetky výrobné kroky od pestovania kapusty po spracovanie a skladovanie sa odohrávajú vo vymedzenej zemepisnej oblasti. Zber prebieha ručne a odrezané kapustné hlávky sa opatrne ukladajú do veľkých debien. Táto manipulácia si vyžaduje skúsenosti a zručnosť, pretože každé otlačené miesto by malo negatívny vplyv na skladovateľnosť. Veľké debny sa skladujú v bežných skladovacích priestoroch bez dodatočného chladenia približne do februára, pri teplote 0,5 °C do júla. Kapusta sa spracúva po zbere resp. po ukončení skladovania. Spracovanie spočíva v čerstvom narezaní hlúba a odstránení vrchných listov.

3.6. Špecifické pravidlá krájania, strúhania, balenia atď.

—

3.7. Špecifické pravidlá označovania

—

4. Stručné vymedzenie zemepisnej oblasti

Okres Dithmarschen v Šlezvicku-Holštajnsku, ktorý je jedným z dvoch okresov na západnom pobreží najsevernejšej spolkovej krajiny. Dithmarschen obklopuje voda: na severe je to rieka Eider, na východe prieplav medzi Severným a Baltským morom, na juhu rieka Labe a na západe Severné more.

5. Súvislosť so zemepisnou oblasťou

5.1. Špecifickosť zemepisnej oblasti

Región Dithmarschen je na pestovanie kapusty predurčený. Miestne podnebie je poznačené polohou oblasti priamo pri Severnom mori. Prevláda atlantické podnebie s miernymi zimami i letami. Úhrn zrážok vykazuje maximum (cca. 80 mm/mesiac) v mesiacoch júl a august, ktoré sú rozhodujúce pre rast plodov. V močaristej pestovateľskej oblasti sa prvé mrazy spravidla nevyskytujú pred koncom októbra. Vďaka tomu sa hlávky môžu za optimálnych studených podmienok (5 – 12 °C) skladovať bez toho, aby ich poškodil mráz. Rovnako optimálne mierne klimatické podmienky prevládajú aj v apríli a v máji, keď sa kapusta vysádza. Z dlhoročného priemeru vyplýva, že Dithmarschen 270 dní v roku zaznamenáva vietor so silou väčšou než 4 stupne Beaufortovej stupnice. Vietor je príčinou častých náhlych zmien počasia, pričom prevláda západné prúdenie priamo od Severného mora.

Pestovateľské oblasti sa vyznačujú mimoriadne dobrými pôdnymi podmienkami. Prevládajúce vápenité močaristé pôdy (tzv. Kalkmarsch), ktoré v roku 2009 správny výbor „Kuratorium Boden des Jahres“ vyhlásil za „Boden des Jahres“ („pôda roka“), vznikli v dôsledku pravidelného zaplavenia oblasti. Tak sa ukladali minerálne vrstvy obsahujúce soľ a vápnik, ako aj vysoký organický podiel. Stavanie hrádzí a odvodňovanie malo za následok vetranie vrstiev a vymývanie solí. Výsledkom týchto procesov bolo, že z naplaveninových a vápenatých usadenín vznikli vápenité močaristé pôdy, tzv. Kalkmarsch, s obsahom karbonátu do 9 %. Za svoju úrodnosť táto pôda vďačí jednak dážďovkám (až 500 jedincov na m2), ktoré uprednostňujú vápenaté prostredie, a jednak vysokému obsahu živín. Pôdy v tejto oblasti patria z celosvetového hľadiska k najúrodnejším poľnohospodárskym pôdam vôbec. Vysoký obsah živín v organických látkach v sedimente a v len mierne zvetraných minerálnych látkach, ako aj veľmi dobrá schopnosť pôdy zadržiavať vodu spolu s umelou kontrolou hladiny spodnej vody sú faktormi, pre ktoré miestna pôda figuruje ako jeden zo zásadných predpokladov úspešného a rozsiahleho pestovania kapusty v tomto regióne. Dobré pôdne podmienky zohrávajú kľúčovú úlohu pri dobrom zdravotnom stave kultúry. Vďaka vysokej hodnote pH (7,2 až 7,5) sa v tomto regióne takmer nevyskytuje nádorovitosť hlúbovín. Huba Plasmodiophora brassicae napáda rastliny predovšetkým vo vlhkých, zásaditých pôdach so sklonom k hromadeniu vlhkosti. Ak je pH 7,2 alebo vyššie, nedochádza vo väčšine prípadov k novým nákazám, čo je dôležitým predpokladom rozšíreného pestovania kapusty v Dithmarschen.

Tento vývoj od začiatku sprevádzal výskum a šľachtenie odrôd. Odrody kapusty z regiónu Dithmarschen (napríklad Kalorama, Storema alebo Reguma, pričom koncovka „ma“ znamená, že ide o kapustu pestovanú v oblasti Marne) sa vyznačujú dobrou skladovateľnosťou a zdravotným stavom. Združenie „Gemüsebauberatungsring Dithmarschen e.V.“ každoročne v periodiku „Dithmarscher Gemüse-Info“ uverejňuje výsledky prehliadky odrôd hlávkovej kapusty. Každoročne sa testuje približne 100 odrôd s cieľom získať poznatky o jednotnom vzhľade, výnose, a zdravotnom stave a posúdiť internú kvalitu a pestovateľskú hodnotu.

Na základe tohto rozsiahleho know-how priamo na mieste možno poskytovať optimálne poradenstvo pre poľnohospodárske podniky, a to aj vzhľadom na regionálne osobitosti. To prestavuje výhodu pre produkt z hľadiska prirodzenej odolnosti voči chorobám, napríklad čerň repková pri kapuste.

5.2. Špecifickosť výrobku

Úrodná pôda a mierne podnebie sa podpisujú na pestovaní kapusty s mimoriadne vyváženým obsahom živín v regióne Dithmarschen. Ďalej sa kapusta vyznačuje výraznou ale harmonickou chuťou a chrumkavou a čerstvou konzistenciou.

Vďaka dobrému zdravotnému stavu pri pestovaní a nízkemu výskytu chorôb a prípadov napadnutia škodcami je „Dithmarscher Kohl“ obzvlášť vhodný na dlhé skladovanie. Z celosvetového hľadiska najzávažnejšie ochorenia ako nádorovitosť hlúbovín (Plasmodiophora brassicola), fuzáriová hniloba (Fusarium oxysporum) a hnedá bakterióza (Xanthomonas campestris) nezohrávajú v regióne Dithmarschen z dôvodu osobitných pôdnych podmienok (hodnota pH > 7) a podnebia (príliš nízka priemerná teplota) takmer žiadnu úlohu. Aj čerň repková (Alternaria brassicae) a krúžkovitosť kapusty (Mycosphaerella brassicola) sa vyskytujú tak zriedkavo, že kapustu, ktorá nie je určená na dlhodobé skladnovanie, nie je potrebné ošetriť fungicídmi. Podobne je to aj so škodcami. Napríklad molica lastovičníková (Aleyrodes proletella) a strapka tabaková (Thrips tabaci) sa tu z dôvodu vlhkosti takmer nevyskytujú. Preto sa odroda Lennox takmer bez výnimky pestuje v Dithmarschen, pretože v iných oblastiach nevykazuje pri pestovaní dostatočne dobrý zdravotný stav. Na druhej strane sa odroda Lennox vynikajúco skladuje, a preto je v oblasti Dithmarschen naďalej hlavnou pestovanou odrodou.

Dithmarscher Kohl nie je sezónna zelenina, ale zelenina s vysokou výživnou hodnotou, ktorú spotrebitelia majú celoročne k dispozícii v rovnako dobrej kvalite.

Hlávky kapusty Dithmarscher Kohl sú na rozdiel od kapusty pestovanej v iných, teplejších pestovateľských oblastiach veľmi kompaktné, keďže v dôsledku pomalého rovnomerného rastu dochádza len k malej miere zadržiavania vzduchu medzi vrstvami listov. Táto vlastnosť zohráva rozhodujúcu úlohu pri skladovateľnosti.

Popri známej vlastnosti ako potenciálny zdroj antioxidantov kapusta Dithmarscher Kohl vykazuje aj nadpriemerne vysoký obsah minerálnych látok, ako to ukázali analýzy, ktorých vykonanie zadalo združenie Gemüseanbauerverband Dithmarschen e.V. Z týchto analýz vyplynul vyšší obsah vápnika a predovšetkým železa, než sa bežne uvádza v odbornej literatúre o kapuste. Napríklad biela kapusta obsahuje podľa odbornej literatúry (napr. podľa brožúry „Weiß- und Rotkohl“ bavorského úradu pre poľnohospodárstvo „Bayerische Landesanstalt für Landwirtschaft“] v priemere 45 mg/100 g čerstvej hmotnosti. Biela kapusta z oblasti Dithmarschen naproti tomu obsahuje 50 až 70 mg vápnika /100 g čerstvej hmotnosti. Bežný obsah železa v bielej kapuste podľa literatúry je 0,5 mg/100 g čerstvej hmotnosti. Biela kapusta z oblasti Dithmarschen naproti tomu vykazuje obsah 0,6 až 1,6 mg železa/100 g čerstvej hmotnosti. Dôvodom je vysoký obsah týchto látok v pôdach v oblasti Dithmarschen, predovšetkým v prevládajúcom type pôdy „Kalkmarsch“.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Dlhoročná tradícia pestovania kapusty a s tým súvisiaca osobitná kultúra pestovania kapusty vo vymedzenej zemepisnej oblasti v optimálnom podnebí a pôdnych podmienkach viedli k tomu, že kapusta z tejto oblasti sa teší vynikajúcemu ohlasu medzi spotrebiteľmi ako regionálna špecialita.

Poveternostné a podnebné podmienky v tejto oblasti znamenajú dve rozhodujúce výhody pre pestovanie kapusty. Časté zmeny počasia prinášajú potrebné množstvo zrážok, čo znamená, že rastliny sú vo vegetačnom období dostatočne zásobené vodou. Typ pôdy prevládajúci v oblasti (Kalkmarsch) sa navyše vyznačuje dobrou schopnosťou zadržiavať dostatok vody. Druhý rozhodujúci poveternostný faktor je smer vetra. Prevládajúce západné vetry prirodzeným spôsobom minimalizujú výskyt škodcov. „Zdravý“ vzduch na pobreží Severného mora je dôvodom, prečo kapustu v tejto oblasti škodcovia ako mlynárik kapustový napádajú oveľa menej než v iných oblastiach. Ešte dôležitejším aspektom je nízky výskyt plesňových spór, čo znamená, že prípravky na ochranu rastlín je nutné používať len v obmedzenej miere a napriek tomu sa dosahuje vynikajúca skladovateľnosť. Pomalý rast kapusty podmienený podnebím vedie k vytváraniu ťažkých, pevných kapustných hláv, ktoré sa vďaka porovnateľne malej miere zadržiavania vzduchu medzi vrstvami listov vyznačujú vynikajúcou skladovateľnosťou a chrumkavou konzistenciou.

Pestovanie kapusty v oblasti Dithmarschen má vyše 100 ročnú tradíciu. Písal sa rok 1888, keď si záhradník Eduard Laß prečítal inzerát závodu „Glückstädter Gemüsefabrik“, ktorý ho podnietil začať v mestečku Wesselburen pestovať kapustu. Bol to začiatok pestovania kapusty „Dithmarschen Kohl“ v tejto oblasti, ktoré odvtedy zaznamenáva nepretržitý hospodárskych rozmach. Výrobcovia sídliaci v tejto zemepisnej oblasti odovzdávajú svoje vedomosti a skúsenosti z pestovania kapusty z generácie na generáciu už vyše 120 rokov. Tieto vedomosti a skúsenosti sú zárukou najlepšej kvality, ktorá je základom úspešného odbytu produktu. Pestovateľská plocha v Dithmarschen sa rozprestiera na 2 500 ha a je teda jednou z najväčších celistvých oblastí pestovania kapusty v Európe. „Dithmarscher Kohl“ je významným hospodárskym faktorom regiónu. Okrem toho ide o produkt s dôležitým postavením z kulinárskeho hľadniska, ktorý je zároveň turistickou atrakciou. Dejinné súvislosti pestovania kapusty v Dithmarschen sú v literatúre obširne zdokumentované (pozri „Kohlgeschichte(n) — Aus dem Anbaugebiet hinter Dithmarschens Deich“, Klaus Gille, Verlag Boyens & Co.).

Početné podujatia, ktorých stredobodom je kapusta Dithmarscher Kolh, a každoročný zber sú lákadlom pre turistov ďaleko spoza hraníc regiónu: podujatie „Dithmarscher Kohltage“ má nadregionálny rozmer a každoročne sa na ňom zúčastní vyše 300 000 návštevníkov (zdroj: „Dithmarschen feiert den Kohl“, periodikum Hamburger Abendblatt, 20. septembra 2006). Podniky, politici, verejná správa, nespočetné združenia a spolky a všetci občania sa každoročne zapájajú do mnohých aktivít okolo zberu kapusty ako súčasť šesťdňového festivalu. Na tradičnom narezaní kapusty sa pravidelne zúčastňuje ministerský predseda spolkovej krajiny Šlezvicko-Holštajnsko a predseda okresu Dithmarschen. Mnohé reštaurácie aj mimo hraníc regiónu počas podujatia „Dithmarscher Kohltage“ ponúkajú špeciálne kapustové jedlá. Ide o dlhoročnú tradíciu – prvý krát sa podujatie uskutočnilo v roku 1987.

Regiónom Dithmarchen prechádza aj turistická trasa „Deutsche Kohlstraße“, ktorá predovšetkým mimo sezóny slúži ako zdroj informácií pre turistov a všetkých, ktorí sa o produkciu kapusty zaujímajú. Trasa križuje okres Dithmarschen a ležia na nej mnohé pamiatky a zastávky, kde návštevníci majú príležitosť nadviazať priamy konktakt s poľnohospodármi a získať informácie o kapuste v mnohorakej podobe. Ako príklad možno uviesť sklady a miesta spracovania, ako aj múzeum „Kohlosseum Wesselburen“, ktorého súčasťou je aj dielňa a trh poľnohospodárskych produktov a ktoré každoročne zaznamenáva tisíce návštevníkov.

V rámci podujatia „Dithmarscher Kohltage“ ženy z regiónu každoročne vymenujú dve mladé dámy z okresu Dithmarschen ako „kapustové regentky okresu Dithmarschen“, ktoré oficiálne podujatie zastupujú. Ich úloha ďaleho presahuje hranice regiónu, keďže pravidelne reprezentujú produkt „Dithmarscher Kohl“ napríklad na podujatiach, ako je „Internationale Grüne Woche“ (Medzinárodný zelený týždeň) v Berlíne a majú mnoho termínov so zástupcami tlače, rozhlasu a televízneho vysielania. Aj vďaka tomu sa povesť o „Dithmarscher Kohl“ šíri za hranicami regiónu.

Reprezentatívny prieskum medzi spotrebiteľmi z roku 2009 dokázal, že „Dithmarscher Kohl“ v Šlezvicku-Holštajnsku je nielen veľmi známym produktom (približne 80 % respondentov), ale spotrebitelia ho považujú aj za produkt s vysokou hodnotou a vynikajúcou povesťou. Dôkazom je aj to, že až 37 % respondentov prejavilo ochotu zaplatiť za „Dithmarscher Kohl“ vyššiu cenu než za porovnateľnú kapustu z inej pestovateľskej oblasti.

Uvedené prírodné podmienky v regióne Dithmarschen, predovšetkým podnebie atlantického typu s dostatočným množstvom zrážok, nízkym výskytom mrazov a častými vetrami, ako aj dobré pôdne podmienky (typ pôdy „Kalkmarsch“) priaznivo ovplyvnili pestovanie kapusty vo vymedzenej zemepisnej oblasti a prispeli k tomu, že dosiahlo už vyše 100 ročnú tradíciu a že v Dithmarschen vznikla jedna z najväčších celistvých oblastí pestovania kapusty v Európe. Spolu s týmto vývojom sa rozvinulo aj obsiahle know-how, ako pri šľachtení odrôd, tak pri pestovaní kapusty, ktoré rovnako predstavuje prínos pri produkcii kapusty s vysokou kvalitou v tomto regióne. Tieto okolnosti mali za následok, že Dithmarschen je vďaka kapuste známy ďaleko za hranicami okresu a že „Dithmarscher Kohl“ sa medzi spotrebiteľmi ako tradičný regionálny produk vďaka svojmu pôvodu teší mimoriadnej povesti. Rozličné turistické, kulinárske a informačné podujatia súvisiace s „Dithmarscher Kohl“ prispievajú k šíreniu informovanosti a dobrej povesti tohto produktu.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (3)]

http://register.dpma.de/DPMAregister/geo/detail.pdfdownload/30500

(1) Ú. v. EÚ L 343, 14.12.2012, s. 1.

(2) Nahradené nariadením (EÚ) č. 1151/2012.

(3) Porovnaj poznámku pod čiarou 2.